Bilag 22 – Samfundsansvar, arbejdsklausul og elevpladser

[Projektnavn]

[Måned + år]

[**Vejledning til Kunden**

Vejledning til Kunden er angivet i skarpe parenteser og markeret med gult. Ud over denne generelle vejledning kan bilaget indeholde en række specifikke vejledninger til Kunden.

Dette standardbilag er et kategori A-bilag. Kategori A betyder, at standardbilaget er klar til brug evt. med mindre tilpasninger og konkrete forretningsmæssige beslutninger. Det skal dog verificeres, at standardbilaget er dækkende for Kundens behov.

Vejledning til Kunden har til formål at vejlede Kunden til at færdiggøre standardbilaget til anvendelse i en konkret kontrakt. Dette bilag skal således tilpasses i overensstemmelse med Kundens konkrete forhold og den øvrige tilpasning af standardkontraktmaterialet.

Såfremt Kontrakten er omfattet af de udbudsretlige regler, skal bilaget tilpasses i overensstemmelse hermed. Dette vil ofte indebære, at bilaget og vejledning til Leverandøren skal afstemmes med udbuddets udbudsbetingelser, der beskriver udbudsprocessen og rammerne for konkurrencen.

Vejledning til Kunden bør slettes, inden kontraktmaterialet offentliggøres.]

*[****Vejledning til Leverandøren***

*Vejledning til Leverandøren er angivet med kursiv i skarpe parenteser som denne. Ud over denne generelle vejledning kan bilaget indeholde en række specifikke vejledningstekster til Leverandøren.*

*Leverandøren skal desuden udfylde kravmatricen sidst i bilaget.*

*Leverandøren skal ikke ændre i bilaget, medmindre dette specifikt er angivet i vejledning til Leverandøren, eller hvor det er markeret på anden vis.*

*I Kontrakten er der henvist til Bilag 22, Samfundsansvar, arbejdsklausul og elevpladser i følgende punkter:*

* *Punkt 44.1 (Kundens ophævelse)*
* *Punkt 49 (Samfundsansvar, arbejdsklausul og elevpladser)*

*Vejledning til Leverandøren slettes inden kontraktunderskrift.]*

Indholdsfortegnelse

[1. Indledning 4](#_Toc517166381)

[2. Samfundsansvar 4](#_Toc517166382)

[2.1 Internationalt anerkendte principper 4](#_Toc517166383)

[2.2 Materielle krav til Leverandøren 4](#_Toc517166384)

[2.2.1 Menneskerettigheder 5](#_Toc517166385)

[2.2.2 Arbejdstagerrettigheder 5](#_Toc517166386)

[2.2.3 Miljø 5](#_Toc517166387)

[2.2.4 Anti-korruption 6](#_Toc517166388)

[2.3 Leverandørens ansvar 7](#_Toc517166389)

[2.4 Dokumentation 7](#_Toc517166390)

[2.5 Procedure ved konkret begrundet mistanke 8](#_Toc517166391)

[3. ArbejdsKlausul 8](#_Toc517166392)

[4. Elevpladser 10](#_Toc517166393)

[5. KRAVMATRICE 12](#_Toc517166394)

# Indledning

Dette bilag indeholder Kundens krav til Leverandørens samfundsansvar, også benævnt CSR (Corporate Social Responsibility), arbejdsklausul og elevpladser.

# Samfundsansvar

Samfundsansvar skal, systematisk og konsekvent, indgå i den statslige indkøbspolitik. Ved opfyldelsen af Kontrakten forpligter Leverandøren sig således til at udvise samfundsansvar. Leverandøren udviser samfundsansvar og skaber værdi for både virksomhed og samfund ved, i dialog med sine interessenter, at håndtere sociale og etiske udfordringer i overensstemmelse med internationalt anerkendte principper.

## Internationalt anerkendte principper

Leverandøren anses, ved opfyldelsen af Kontrakten, at vise samfundsansvar ved at overholde de i dette punkt 2.1 anførte krav.

Kravene baserer sig på følgende internationalt anerkendte principper i FN's Global Compact og de til grund herfor liggende konventioner:

1. Virksomheden bør støtte og respektere beskyttelsen af internationalt erklærede menneskerettigheder.
2. Virksomheden bør sikre sig, at de ikke medvirker til krænkelse af menneskerettighederne.
3. Virksomheden bør opretholde organisationsfrihed, og effektivt anerkende retten til kollektiv forhandling.
4. Virksomheden bør støtte udryddelse af alle former for tvangsarbejde.
5. Virksomheden bør støtte effektiv afskaffelse af børnearbejde.
6. Virksomheden bør eliminere diskrimination i arbejds- og ansættelsesforhold.
7. Virksomheden bør støtte en forsigtighedstilgang til miljømæssige udfordringer.
8. Virksomheden bør tage initiativ til at fremme større miljømæssig ansvarlighed.
9. Virksomheden bør opfordre til udvikling og spredning af miljøvenlige teknologier.
10. Virksomheden bør modarbejde alle former for korruption, herunder afpresning og bestikkelse.

## Materielle krav til Leverandøren

1. *Inddragelse af samfundsansvar*

Leverandøren skal ved opfyldelse af Kontrakten inddrage samfundsansvar som formuleret i de konventioner, der ligger til grund for ovennævnte principper. Dette sker ved, at Leverandøren, ved opfyldelse af Kontrakten, skal overholde de nedenfor anførte krav.

### Menneskerettigheder

1. *Overholdelse af menneskerettighederne*

Leverandøren indestår for, at Leverandøren ved opfyldelsen af Kontrakten til enhver tid overholder gældende lovgivning om etnisk ligebehandling og forbud mod forskelsbehandling på grund af race, hudfarve, religion eller tro, politisk anskuelse, seksuel orientering, alder, handicap eller national, social eller etnisk oprindelse.

Leverandøren skal således, ved opfyldelsen af Kontrakten, sikre overholdelsen af grundlæggende menneskerettigheder, som fastlagt i princip 1 og 2 i FN's Global Compact.

### Arbejdstagerrettigheder

1. *Overholdelse af arbejdstagerrettigheder*

Leverandøren skal ved opfyldelse af Kontrakten sikre overholdelse af de grundlæggende arbejdstagerrettigheder, herunder forbuddet mod børnearbejde og tvangsarbejde, som fastlagt i princip 3, 4, 5 og 6 i FN´s Global Compact. Dette indebærer blandt andet, at Ydelserne og dele heraf:

1. Ikke er produceret i strid med det generelle forbud imod tvangsarbejde, således som dette blandt andet har fundet udtryk i ILO-konvention nr. 29 og 105.
2. Ikke er produceret i strid med det generelle forbud imod anvendelse af børnearbejde, således som dette blandt andet har fundet udtryk i ILO-konvention nr. 138 og 182.
3. Er produceret under forhold, hvor de generelle principper om retten til organisationsfrihed og retten til kollektive forhandlinger er sikret, således som dette princip blandt andet har fundet udtryk i ILO-konvention nr. 87, 98 og 135.
4. Er produceret under forhold, hvor det generelle princip om retten til rimelig aflønning er overholdt, således som dette princip blandt andet har fundet udtryk i ILO-konvention nr. 26 og 131 og FN's Menneskerettighedserklærings artikel 23, stk. 3.
5. Er produceret under forhold, hvor det generelle princip om retten til rimelige arbejdstider er overholdt, således som dette princip blandt andet har fundet udtryk i ILO-konvention nr. 1 og 30 samt FN's Menneskerettighedserklærings artikel 24.
6. Er produceret under forhold, hvor det generelle princip om retten til et sikkert og sundt arbejdsmiljø er overholdt, således som dette princip blandt andet har fundet udtryk i ILO-konvention nr. 155.

### Miljø

1. *Medvirken til at værne om natur og miljø*

Leverandøren skal ved opfyldelsen af Kontrakten medvirke til at værne om natur og miljø, som fastlagt i princip 7, 8 og 9 i FN's Global Compact. Dette udmønter sig i nærværende Kontrakt ved, at Leverandøren skal overholde de specifikt fastlagte krav til Ydelsernes og Systemets egenskaber, samt de eventuelt fastlagte minimumskrav til miljø og energi.

Der sigtes hermed særligt til, at Leverandøren ved produktion og levering af de af Kontrakten omfattede ydelser på god vis søger, at:

1. Forebygge og bekæmpe forurening af luft, vand, jord og undergrund samt vibrations- og støjulemper.
2. Anvende hygiejnisk begrundede processer af betydning for miljøet og for mennesker.
3. Begrænse anvendelse og spild af råstoffer og andre ressourcer.
4. Fremme anvendelsen af renere teknologi.
5. Fremme genanvendelse og begrænse problemer i forbindelse med affaldsbortskaffelse.

Der lægges herved vægt på, hvad der er opnåeligt ved anvendelsen af den bedst tilgængelige teknik, herunder mindre forurenende råvarer, processer og anlæg og de bedst muligt forureningsbekæmpende foranstaltninger.

### Anti-korruption

1. *Afholdelse fra korruption mv.*

Leverandøren skal ved opfyldelsen af Kontrakten afholde sig fra at bestikke eller på anden måde uretmæssigt påvirke offentlige embedsmænd, domstole og/eller private parter.

Leverandøren skal således ved opfyldelsen af Kontrakten afholde sig fra alle former for korruption som fastlagt i princip 10 i FN's Global Compact.

Ved korruption forstås aktiv bestikkelse, som defineret i henholdsvis artikel 3 i Rådets Retsakt af 26. maj 19971 og artikel 3, stk. 1, i Rådets fælles aktion 98/742/RIA2.

Såfremt Leverandøren, i aftaleperioden, opnår endelig dom for korruption, anses dette som væsentlig misligholdelse af Kontrakten, jf. Kontraktens punkt [44]. Kunden kan vælge ikke at ophæve Kontrakten, såfremt Kunden vurderer, at ophævelsen ikke er proportional med Leverandørens handlinger. Kunden kan i vurderingen blandt andet lægge vægt på, hvilke tiltag Leverandøren har igangsat med henblik på at forhindre gentagelse, samt i hvilket omfang Leverandørens procedurer, på tidspunktet for fejlen, har været tilstrækkelige.

## Leverandørens ansvar

1. *”Ved opfyldelse af Kontrakten”*

Leverandøren skal under Kontrakten alene være forpligtet til at sikre overholdelsen af de i punkt 2.2 anførte krav "*ved opfyldelsen af Kontrakten*". Leverandørens ansvar angår således alene det, under Kontrakten, leverede.

Ved vurderingen af om en Leverandør kan holdes ansvarlig for en opfyldelse af Kontrakten, som strider mod de nævnte krav, lægges der bl.a. vægt på, om Leverandøren har udvist nødvendig omhu i forhold til, hvad der med rimelighed kan forventes af Leverandøren, ud fra den kontekst Leverandøren opererer i. Nødvendig omhu afhænger af den pågældende Leverandørs størrelse, forretningsmæssige sammenhæng og kompleksitet, overtrædelsens alvor, om årsagen til overtrædelsen er uden for evt. kontrol og indflydelse, om der består en afhængighed af de pågældende tjenesteydelser, og endelig perspektivet i forhold til den pågældende overtrædelse ved afbrydelse af et samarbejde eller indkøb, dvs. om en afbrydelse af samarbejdet forværrer eller forbedrer situationen.

## Dokumentation

1. *Dokumentation for opfyldelse*

Kunden kan til enhver tid udbede sig dokumentation for, at Leverandøren ved opfyldelsen af Kontrakten lever op til kravene i punkt 2.2, og Leverandøren skal således til hver en tid, og senest [en måned] efter Kundens skriftlige anmodning herom, kunne opfylde følgende dokumentationskrav:

1. Afgive en erklæring fra Leverandørens ledelse, hvori det erklæres, at Leverandøren ved opfyldelse af Kontrakten, løbende sikrer overholdelsen af de i dette bilag anførte krav til menneskerettigheder, arbejdstagerrettigheder, miljø og anti-korruption.
2. Afgive en beskrivelse af praktiske tiltag, som Leverandøren har gennemført med henblik på at sikre overholdelse af de i dette bilag anførte krav til menneskerettigheder, arbejdstagerrettigheder, miljø og anti-korruption. Denne beskrivelse kan omfatte en beskrivelse af påtagne forpligtelser, implementerede systemer og andre iværksatte tiltag.
3. Afgive en beskrivelse af resultatmålinger, hvori beskrives, hvorledes resultatet af iværksatte tiltag måles. Dette kan ske ved brug af standarder såsom Global Reporting Initiative's Sustainability Reporting Guidelines, G3 eller G3.1.

Ovennævnte dokumentationskrav anses som opfyldt ved, at Leverandøren har udarbejdet en såkaldt "Communication on Progress" (fremskridtsrapport) i forbindelse med Leverandørens tilslutning til FN's Global Compact. Kunden er forpligtet til at acceptere andre bevistyper, der opfylder dokumentationskravene.

Kunden kan til brug for sin vurdering af, om Leverandøren har overholdt de i punkt 2.2 fastsatte forpligtelser, søge rådgivning hos relevante arbejdsgiver- og/eller arbejdstagerorganisationer.

## Procedure ved konkret begrundet mistanke

1. *Redegørelse for anvendte processer og metoder*

Såfremt der opstår konkret begrundet mistanke om, at Leverandørens opfyldelse af Kontrakten strider mod de i punkt 2.2 anførte krav, skal Leverandøren straks efter Kundens anmodning herom, fremsende en skriftlig redegørelse for, samt dokumentere, under hvilke produktionsprocesser og/eller -metoder de Ydelser, der indgår til opfyldelsen af Kontrakten, er tilvirket.

1. *Redegørelse for årsag til overtrædelse*

Såfremt der opstår konkret begrundet mistanke om, at Leverandørens opfyldelse af Kontrakten strider mod de i punkt 2.2 anførte krav, skal Leverandøren redegøre for, hvorvidt årsagen til overtrædelsen er uden for eventuelt kontrol og indflydelse, om der består en afhængighed af de pågældende tjenesteydelser og endelig perspektivet i forhold til den pågældende overtrædelse ved afbrydelse af et samarbejde eller indkøb, det vil sige, om en afbrydelse af samarbejdet forværrer eller forbedrer situationen.

”Konkret begrundet mistanke” kan bl.a. anses at foreligge, såfremt Leverandøren indbringes for mæglings- og klageinstitutionen for ansvarlig virksomhedsadfærd, jf. Lov om mæglings- og klageinstitutionen for ansvarlig virksomhedsadfærd, eller i øvrigt gøres til genstand for retsforfølgning for overtrædelser de i punkt 2.2 anførte krav ved Leverandørens opfyldelse af Kontrakten.

Kunden vil, på baggrund af ovennævnte skriftlige redegørelse og dokumentation, mv. foretage en konkret vurdering af den enkelte sag, hvorunder alle relevante forhold vil blive taget i betragtning.

# ArbejdsKlausul

1. *Arbejdsvilkår*

Leverandøren skal sikre, at ansatte hos Leverandøren og eventuelle Underleverandører, som medvirker til at opfylde Kontrakten, er sikret løn (herunder særlige ydelser), arbejdstid og andre arbejdsvilkår, som ikke er mindre gunstige end dem, der gælder for arbejde af samme art i henhold til en kollektiv overenskomst indgået af de inden for det pågældende faglige område mest repræsentative arbejdsmarkedsparter i Danmark, og som gælder på hele det danske område.

Ved opfyldelse af Kontrakten, jf. ovenstående, forstås arbejde udført i Danmark med henblik på Kontraktens opfyldelse.

1. *Orientering om arbejdsvilkår*

Leverandøren skal sikre, at ansatte hos Leverandøren og eventuelle Underleverandører orienterer de ansatte om gældende arbejdsvilkår.

1. *Dokumentation for opfyldelse*

Leverandøren skal inden for [10 Arbejdsdage] efter påkrav fra Kunden udlevere relevant dokumentation for, at løn- og arbejdsvilkår for arbejdstagerne lever op til den forpligtelse, som arbejdsklausulen fastsætter, herunder løn- og timesedler, lønregnskab og ansættelseskontrakter fra såvel egne som eventuelle Underleverandørers arbejdstagere.

Til brug for sin vurdering af, om Leverandøren eller Underleverandører har overholdt klausulen, er Kunden berettiget til at søge rådgivning hos relevante arbejdsgiver- og/eller arbejdstagerorganisationer.

1. *Ekstraheringen af private oplysninger mv.*

Leverandøren skal sikre, at eventuelle oplysninger i materialet om de ansattes racemæssige eller etniske baggrund, politiske, religiøse eller filosofiske overbevisning, oplysninger om helbredsmæssige og seksuelle forhold, væsentlige sociale problemer og andre rent private forhold ekstraheres, inden materialet overgives til Kunden, og at overgivelse sker i overensstemmelse med den til enhver tid gældende persondatalovgivning i Danmark.

1. *Bod*

Såfremt Leverandøren tilsidesætter sin forpligtelse til at fremskaffe den af Kunden krævede dokumentation, jf. K-12 ovenfor, skal Leverandøren efter udløb af den ovenfor nævnte frist, og efter eventuelt pålæg herom fra Kunden, betale en bod på DKK [1.000 pr. dag] til den krævede dokumentation behørigt fremskaffes til Kunden.

1. *Tilbageholdelse af vederlag og bod*

Hvis Leverandøren ikke overholder sine forpligtelser i medfør af arbejdsklausulen, og hvis dette medfører et berettiget krav på yderligere løn fra arbejdstagerne, kan Kunden tilbageholde vederlag med henblik på at tilgodese sådanne krav.

Leverandøren skal endvidere, efter eventuelt påkrav herom fra Kunden, betale en bod svarende til [to (2) gange] det beløb, der betales i yderligere løn til de ansatte.

# Elevpladser

1. *Elevpladser*

Leverandøren skal sikre, at mindst [x] stilling[er], der anvendes til at opfylde Kontrakten besættes med en elev.

Ved elever forstås en arbejdstager, med hvem Leverandøren indgår eller har indgået en uddannelsesaftale.

1. *Uddannelsesaftale*

Uddannelsesaftalen skal indgås som led i et uddannelsesforløb, som eleven følger, og skal være rettet mod, at eleven opnår personlige, sociale og faglige kvalifikationer, som understøtter elevens uddannelsesforløb, og som giver grundlag for beskæftigelse på arbejdsmarkedet.

Uddannelsesforløb i medfør af lovbekendtgørelse nr. 738 af 20. juni 2016 om erhvervsgrunduddannelser mv. og i medfør af lovbekendtgørelse nr. 271 af 24. marts 2017 om erhvervsuddannelser anses at opfylde ovenstående krav til uddannelsesforløb.

Leverandøren kan indgå uddannelsesaftaler om uddannelsesforløb i medfør af andre tilsvarende uddannelsesordninger i EU, herunder med elever fra andre EU-lande, som opfylder ovenstående krav til et uddannelsesforløb.

Leverandøren kan opfylde sin forpligtelse til at beskæftige elever i Kontrakten ved at overføre personer, som ved Kontraktens indgåelse er ansat hos Leverandøren, til Kontrakten.

Leverandøren kan rette henvendelse til erhvervsskoler og anmode om at få formidlet elever i medfør af lovbekendtgørelse nr. 738 af 20. juni 2016 om erhvervsgrunduddannelse mv. og i medfør af lovbekendtgørelse nr. 271 af 24. marts 2017 om erhvervsuddannelser, som anses at opfylde ovenstående krav til uddannelsesforløb. Kontaktoplysninger på erhvervsskoler kan f.eks. findes på UddannelsesGuiden, ug.dk.

Hvis Leverandøren kan påvise, at denne ikke har kunnet indgå uddannelsesaftaler til besættelse af stillinger med elever, bortfalder vilkåret.

1. *Dokumentation for beskæftigelse*

Leverandøren skal én gang årligt eller på Kundens anmodning skriftligt dokumentere, at kravet om beskæftigelse er opfyldt.

1. *Meddelelse, hvis en stilling ikke kan besættes med elever*

Leverandøren skal give meddelelse til Kunden, hvis en stilling, som skal besættes med elever, ikke har kunnet besættes i en periode på mere end [40 Arbejdsdage].

1. *Redegørelse om manglende besættelse*

Hvis der opstår uenighed om, hvorvidt Leverandørens manglende besættelse af stillinger med elever er berettiget, skal Leverandøren efter anmodning fra Kunden, afgive en uddybende redegørelse til Kunden.

1. *Misligholdelse*

Såfremt Kunden finder Leverandørens manglende besættelse af stillinger med elever uberettiget, kan Kunden meddele dette til Leverandøren med tilkendegivelse af, at manglende besættelse af stillinger med elever vil blive betragtet som misligholdelse af Kontrakten.

Tilsvarende gælder, hvis Leverandøren ikke overholder pligten til at dokumentere, at kravet om beskæftigelse af én stilling er opfyldt.

1. *Bod*

Sker der fortsat misligholdelse fra Leverandørens side, skal Leverandøren efter eventuelt påkrav herom fra Kunden betale en bod på DKK [1.000 pr. Arbejdsdag], indtil Leverandøren har dokumenteret, at kravet om beskæftigelse af én stilling er opfyldt.

# KRAVMATRICE

[Kravmatricen skal færdiggøres konkret. Såfremt Kontrakten er omfattet af udbudsreglerne, skal matricen færdiggøres i overensstemmelse med de konkrete udbudsretlige beslutninger, herunder med udbuddets udbudsbetingelser, jf. også den generelle vejledning til Kunden.]

***[Vejledning til Leverandøren:***

*Leverandøren skal udfylde kravmatricen med angivelse af graden, hvormed kravene i dette bilag er opfyldt.]*

| Krav ID | Udbudsretlig kravrubricering | Opfyldelsesgrad  (Helt /  Opfyldes delvist /  Opfyldes ikke) | Leverandørens beskrivelse eller reference til løsningsbeskrivelse i separat dokument |
| --- | --- | --- | --- |
| K-1 |  |  |  |
| K-2 |  |  |  |
| K-3 |  |  |  |
| K-4 |  |  |  |
| K-5 |  |  |  |
| K-6 |  |  |  |
| K-7 |  |  |  |
| K-8 |  |  |  |
| K-9 |  |  |  |
| K-10 |  |  |  |
| K-11 |  |  |  |
| K-12 |  |  |  |
| K-13 |  |  |  |
| K-14 |  |  |  |
| K-15 |  |  |  |
| K-16 |  |  |  |
| K-17 |  |  |  |
| K-18 |  |  |  |
| K-19 |  |  |  |
| K-20 |  |  |  |
| K-21 |  |  |  |
| K-22 |  |  |  |